PEKING. Predstavitelia USA a Severnej Kórey sa stretli v čínskom Pekingu na obnovených rokovaniach o jadrovom programe KĽDR.
Išlo o ich prvé stretnutie od decembrovej smrti severokórejského vodcu Kim Čong-ila.
Osobitný vyslanec USA pre KĽDR Glyn Davies označil rozhovory za "seriózne a vecné", a "zahŕňajúce značný počet otázok". Rokovania pokračujú v piatok.
Dlhodobým cieľom je obnovenie šesťstranných rokovaní o jadrovom odzbrojení, ktoré stroskotali v roku 2009.
Spojené štáty chcú zistiť, či nový severokórejský líder Kim Čong-un, syn Kim Čong-ila, je ochotný diskutovať o vzdaní sa jadrových zbraní výmenou za zahraničnú pomoc a diplomatické ústupky.
Pred stretnutím Davies vyjadril snahu dozvedieť sa o smerovaní, akým Kim Čong-un plánuje izolovanú krajinu ďalej viesť.
Jeho partnerom na rokovaniach je severokórejský jadrový vyjednávač Kim Kje-kwan.
Zdroj: AP